Экзюпери ягу къагъэкIыж
Тхылъыр фIыуэ зылъагъухэм я Къэбэрдей-Балъкъэр зэгухьэныгъэм зэIущIэ гуапэ щекIуэкIащ. Франджы тхакIуэ Экзюпери Антуан де Сент и гъащIэмрэ и гуащIэмрэ теухуат «Человек с планеты людей» зыфIащар. Ар «Лъэпкъым и псэ къулеигъэр гъэбеинымрэ творческэ цIыху гъэсэнымкIэ тхылъыр IэмэпсымэфIщ» Iуэхум и зы Iыхьэу къызэрагъэпэщащ.
Лъагъуныгъэр зищIысым, зэхущытыкIэ дахэмрэ псэ къабзэмрэ я мыхьэнэм, нэгъуэщI куэдми щытепсэлъыхьащ Налшык дэт школ №18-м и еджакIуэ гупыр къызрагъэблэгъа пшыхьым. НыбжьыщIэхэм IуагъэщIащ сурэтыщI Бгъэжьнокъуэ Заурбэч, композитор ХьэIупэ ДжэбрэIил, тхакIуэ икIи лъахэхутэ Котляров Виктор сымэ.
Тхылъыр фIыуэ зылъагъухэм я зэгухьэныгъэм и унафэщI Шинкаревэ Наталье къыхилъхьа икIи иригъэкIуэкI проектым и лэжьыгъэр зыунэтI ПащIэ Тамарэрэ ДыщэкI ФатIимэрэ (тIури Мэлбахъуэ Тимборэ и цIэр зезыхьэ Лъэпкъ библиотекэм и IэщIагъэлIщ) хьэщIэхэм папщIэ доклад гъэщIэгъуэн ягъэхьэзырат. Ар теухуат ЕтIуанэ дунейпсо зауэшхуэм щыгъуэ кхъухьлъатэзехуэу щыта, зи хьэдэ къудей ямыгъуэтыжа тхакIуэм. Псом хуэмыдэжу цIыкIухэм яфIэщIэщыгъуащ Экзюпери автобиографие щIыкIэу итхыгъа «Маленький принц» таурыхъым ехьэлIахэр.
ХьэщIэхэм псалъэ щратым, ХьэIупэ ДжэбрэIил и гугъу ищIащ «Маленький принц» тхыгъэм адыгэбзэкIэ зэреджауэ щытам. Ар зэридзэкIат щIэныгъэлI, IуэрыIуатэдж, псысэр фIы дыдэу зылъагъуу, ахэр зытхыу щыта, «Экзюпери ещхьу, псэуху сабиишхуэу дунейм тета» Нало Заур.
Котляров Виктор зи гугъу ящI тхыгъэм хэт еджами щыщIэупщIэм, цIыху зытIущым я Iэр къаIэтащ, арщхьэкIэ тхакIуэм къызэрилъытэмкIэ, абыхэм дежкIэ иджыри пасэIуэт «Маленький принц»-м уеджэну. «Фыхуеймэ, феджэ, ауэ зэманкIэ зыщывгъэгъупщэжи, илъэс зыщыплI дэкIмэ, щIэвджыкIыж, и мыхьэнэ нэсыр къывгурыIуэн папщIэ», — яжриIащ абы еджакIуэхэм. Котляровым япэ дыдэу итхауэ щыта тхылъхэм яз, «Звездный путь Экзюпери» зыфIищар, цIыкIухэм тыгъэ яхуищIащ. Абы щызэхуэхьэсащ Антуан де Сент и лэжьыгъэхэм теухуа IэдакъэщIэкI кIэщIхэр.
Тхылъыр зыпищI щымыIэ Бгъэжьнокъуэ Заурбэч ныбжьыщIэхэм яжриIащ ар фIыуэ зылъагъухэр, я лъагъукIэм елъытауэ, зыбжанэу зэрызэщхьэщыкIыр, цIыхухэр зэпсэлъэным нэхъ къулеигъэ ин дунейм зэрытемытыр, зэIущIэр зытраухуа франджы тхакIуэм и гуащIэм пщIэшхуэ зэрыхуищIыр, нэгъуэщI куэди.
ХьэщIэхэр ныбжьыщIэхэми ахэр къыздикIа курыт еджапIэми тхылъхэмкIэ яхуэупсащ. Хэгъэрейхэм къабгъэдэкIыу цIыкIухэм школ хьэпшыпхэмрэ IэфIыкIэхэмрэ иратащ.
ГъуазджэхэмкIэ Кавказ Ищхъэрэ къэрал институтым ЩэнхабзэмкIэ и колледжым и гитаристхэу Абдуллаев Алимрэ Настюковэ Анжеликэрэ ягъэдэха зэIущIэр псори шеибжьэ щызэдефа IэнэмкIэ зэхуащIыжащ.
ИСТЭПАН Залинэ.
